Virallinen lehti nro C 158 , 25/05/1998 s. 0175



KIRJALLINEN KYSYMYS P-3677/97 komissiolle esittäjä(t): Georg Jarzembowski (PPE) (10. marraskuuta 1997) Aihe: Tavaroiden ja henkilöiden vapaan liikkuvuuden estäminen lakkoilulla Sisämarkkinoilla varmistetaan erityisesti tavaroiden ja henkilöiden vapaa liikkuvuus (vrt. EY:n perustamissopimuksen 7 a artiklan 2 kohta). EY:n perustamissopimuksen 5 artiklan mukaisesti kaikkien jäsenvaltioiden on toteutettava asianmukaiset toimenpiteet sopimuksesta johtuvien velvoitteiden täyttämiseksi. Komission on turvattava yhteismarkkinoiden moitteeton toiminta (EY:n perustamissopimuksen 155 artikla), joten komission on ryhdyttävä perustamissopimuksen 169 artiklan mukaisesti toimiin, jos se havaitsee, että yhteisön velvoitteita ei kenties ole noudatettu. Kun edellä mainittu otetaan huomioon, kysyn komissiolta seuraavaa: 1. Onko komissio kanssani samaa mieltä siitä, että ranskalaisten kuorma-autoilijoiden lakkoilu haittaa tavaroiden ja henkilöiden vapaata liikkuvuutta ja erityisesti unionin alueella tapahtuvaa kauttakulkuliikennettä? Mihin toimiin komissio on aiemmin ryhtynyt vastaavissa lakoissa, jotta kauttakulkuliikenteen moitteeton sujuminen Ranskan halki voitaisiin jatkossa varmistaa? 2. Katsooko komissio, että jäsenvaltio loukkaa yhteisön oikeudesta johtuvia velvoitteita, mikäli sen vallitsevan hallinto- tai oikeuskäytännön mukaan poliisi tai muu järjestysvalta ei voi puuttua työtaistelutoimiin, joiden seurauksena tukitaan valtateitä tai kyseisen jäsenvaltion ja muiden jäsenvaltioiden välisiä rajanylityspaikkoja? 3. Mikäli komissio katsoo, että edelliseen kysymykseen annettava vastaus riippuu kauttakulkuliikenteelle koituvien haittojen ajallisesta kestosta ja vakavuudesta, missä kulkee se raja, jonka ylitettyään kyseinen jäsenvaltio syyllistyy sopimusrikkomukseen? 4. Jos komissio käynnistäisi sopimusrikkomusmenettelyn, merkitsisikö se sellaisten unionin kansalaisten ja yritysten tukemista, jotka esittävät vahingonkorvausvaatimuksia kyseiselle jäsenvaltiolle teiden tukkimisen johdosta? 5. Katsooko komissio, että kyseistä ongelmakenttää varten on luotava erityisiä säännöksiä yhteisön primaari- tai sekundaarioikeuden tasolla? Komission jäsenen Neil Kinnockin komission puolesta antama vastaus (18. joulukuuta 1997) Komissio myöntää ranskalaisten kuorma-autoilijoiden lakkoilun aikaisten tiesulkujen aiheuttamat kielteiset vaikutukset tavaroiden ja henkilöiden vapaaseen liikkuvuuteen yhteisön alueella. Kuluneen vuoden aikana komissio on puuttunut toimintaan varhaisessa vaiheessa jokaisessa tiesulkutapauksessa ja kehottanut Ranskan viranomaisia ryhtymään kaikkiin tarvittaviin toimiin EY:n perustamissopimuksessa säädetyn tavara- ja henkilöliikenteen vapaan liikkuvuuden turvaamiseksi maanteillä. Koska yhteisön lainsäädäntö ei velvoita jäsenvaltioita korvaamaan työtaistelujen seurauksena liikennöitsijöille aiheutunutta ansionmenetystä, komissio on myös toistuvasti painottanut kirjallisilla ja suullisilla yhteydenotoillaan, että Ranskan viranomaisten on suoritettava Ranskan hallituksen lupaamat korvaukset pikaisesti ja riittävän suuruisina. Jollei yhteisön lainsäädäntöä muuteta ja niin kauan kun se pysyy samana, ansionmenetysten korvaaminen kuuluu kansallisen lainsäädännön soveltamisalaan. Komissio ottaa huomioon kaikki tarvittavat tiedot sekä olosuhteet arvioidessaan, täyttääkö jäsenvaltio yhteisön lainsäädännön noudattamisesta johtuvat velvoitteensa. Komission arvioinneissa pidetään tärkeänä kyseisen jäsenvaltion toimenpiteiden merkittävyyttä ja johdonmukaisuutta ongelmien ratkaisemiseksi. Yhteisön laissa ei ole määritelty määrällistä rajaa ainoassakaan tapauksessa. Tällä hetkellä komissio harkitsee, onko yhteisön mahdollista ja toivottavaa ryhtyä lisätoimiin, jotka liittyvät vapaan liikkuvuuden häiriytymisen hoitoon ja seurauksiin. Komissio tiedottaa tästä asiasta aikanaan tavalliseen tapaan.